**Å være skolestarter**

Når barn begynner på skolen endres statusen deres. De går fra å være størst til å bli minst, og fra en identitet som barnehagebarn til skolebarn. Kanskje fra det trygge til det utrygge, og fra det man opplever at man er ferdig med, til noe nytt og spennende. De kan glede seg, noen er stolte, og andre bryr seg kanskje ikke så veldig. Noen har storesøsken og har lekt skole i flere år, noen er mer opptatt av den nye sekken, mens andre har kanskje ikke fått noe nytt. Her ligger det både muligheter og motsetninger, og det er en omstilling som noen er helt klar for, andre ikke i det hele tatt. Det handler om avslutning, avskjed og om forventning og begynnelse. Barn opplever dette ulikt.

Kirken kan velge å være en del av denne forandringen som skolestart er. Endringen, avskjeden og møtet med det nye, settes inn i en større sammenheng. Det bidrar til å skape mening og markerer at Gud er med.

**Hvem er skolestarteren?**

Når man skal finne noen felles kjennetegn og beskrive skolestarteren, er det aller først viktig å si noe om nettopp det å beskrive det normale. For barn utvikler seg ulikt, og i forskjellige tempo på ulike områder. Derfor er mangfoldet man finner innen en aldersgruppe stort, også for skolestartere. Mange vil tenke at ”fem-seksåringen vet jeg mye om”. Spørsmålet man alltid må stille seg er om det man tenker at man vet, nødvendigvis passer til de barna man møter.

Når det er sagt: Vi kan snakke om noen tendenser, og om hva som kjennetegner omgivelsene til skolestarterne – hva mange barn forholder seg til i egen utvikling, og til det som skjer rundt dem. Selv om de har ulik erfaringsbakgrunn og kommer til kirken med ulike forventninger, har de dette ene felles: Alle skal begynne på skolen.

**Vennskap**

Vennskap er et helt sentralt tema. Hvem kommer jeg i klasse med? Kjenner jeg noen? Noen skal avslutte daglig kontakt med venner fra barnehagen. De aller fleste kommer i klasse med flere de ikke kjenner fra før. I starten orienterer de seg gjerne mot de kjente. Skolen har stor oppmerksomhet på klassemiljø. Vennegrupper, følgegrupper, klassen, alle på alderstrinnet. Det er mange nye grupperinger å forholde seg til. Det er også naturlig at man i kirkens breddetiltak for aldersgruppen knytter an tema til vennskap. Å møte ulike bibelfortellinger om vennskap kan bidra til noe større å tolke livet inn i. Noen steder samler man skolestarterne i kirka etter hvilken skolekrets de tilhører, eller snakker om det i samlingen. Slik kan kirka bidra til, sammen med skolen og barnehagen, å lage en god overgang til skolen for barna.

* Bruk gjerne sanger om vennskap og eksempelvis fortellingene om Sakkeus og Josef. Bartimeus-fortellingen kan også knyttes til det å hjelpe og bry seg også om den som ikke er helt som en selv.
* Leker og aktiviteter som bidrar til å bli kjent i mindre grupper, kanskje inndelt etter hvilken skole de skal gå på, eller to og to.
* La barna være i grupper med minst én de kjenner fra før.

**Er hun skoleklar?**

Dette er et spørsmål vi kjenner igjen. Ofte tenker vi på om barnet er selvstendig eller kan sitte i ro og følge med, eller viser tegn til å ville lære bokstaver og tall. Det er nok mange måter å være skoleklar på. De aller fleste har læringslyst innen sine interesser.

Kanskje kan spørsmålet også ha noe med kroppens utvikling å gjøre også. Armer og bein strekker seg, og det påvirker tyngdepunktet i kroppen. Da er det lett å feilberegne bevegelsene. Det er en tid for å utvikle nye ferdigheter. Og det er en tid for litt mer uro i kroppen, eller større behov for bevegelse.

For å favne skolestartere flest kan man derfor huske på:

* Variere mellom bevegelse og ro, mellom deltakelse i ulike aktiviteter og konsentrasjon om en fortelling.
* I første klasse har de en 12 minuttersregel. Barna jobber ikke med noe i mer enn 12 minutter om gangen fordi det er så lenge de (gjennomsnittlig) kan holde oppmerksomheten.
* Ikke gå for fort fram. Gi barna mulighet for å henge med og tenke seg om. Gjør heller en ting mindre enn du hadde på planen. Det gir også mer rom for å oppleve samvær, samtale og bli litt kjent.

**Å mestre**

Seksårsalderen er en periode med mer hormoner i sving. Noen kaller fasen for den første puberteten. Følelsene uttrykkes sterkere. Både på godt og vondt. De kan være mer tankefulle og glemme seg bort, og behøver mer tid. Ting de har opplevd som veldig greit før, kan nå bli problematiske. Mange har mye humor. De begynner å forstå dobbeltheter og poenger og det er en tid for vitser og mye gøy, og å le av seg selv og hverandre. Som leder kan man ved å være lite selvhøytidelig og le av seg selv hjelpe barna til ikke å være for strenge meg seg selv. Samtidig er det viktige å være tydelige, trygge og varme ledere. Lederen må bære ansvaret, også om stemningen skulle ta litt av… Når man har erfaring, vet man når man kan ”gire” og når man skal ”bremse”.

Å oppleve at man mestrer noe er viktig for alle. Å legge opp til at barna skal kunne mestre aktivitetene er viktig. Her er noen tips:

* Hjelpe barna å samle oppmerksomheten mot det som skal skje, eller beskjeder
* Ikke si mer enn to ting barna skal huske på om gangen
* Husk at bare et fåtall kan lese eller skrive. Mange kan skrive navnet sitt.
* Tegning, klipping, liming og enkle formingsaktiviteter kan fungere. Planlegg for at barna skal klare det meste selv.
* Regelleker som slå på ring, hauk og due og stolleken
* Ha et tydelig kroppsspråk. Barn oppfatter mer det vi gjør enn det vi sier.
* Sørge for nok ledere. Og planlegg ut fra de lederressursene man har. Barna har behov for hjelp og støtte i ulike aktiviteter.
* Barnas mulighet for å bli hørt i gruppa dersom man ønsker å skape rom for samtale og undring, avhenger av hvor mange barn som kommer. Kanskje har man hjelpeledere som kan ha en mindre gruppe.
* Å møtes over tid, kanskje to eller tre uker, gir større mulighet for å bli kjent og tid til å få en opplevelse av fellesskap.